รองนายกรัฐมนตรี เป็นห่วงพื้นที่ท้ายลุ่มน้ำเจ้าพระยา สั่งการบริหารจัดการน้ำอย่างสมดุล ไม่ให้เกิดอุทกภัยเป็นวงกว้าง
พล.อ.ประวิตร วงษ์สุวรรณ รองนายกรัฐมนตรีและคณะ ลงพื้นที่ภาคกลางติดตามสถานการณ์น้ำพื้นที่ลุ่มเจ้าพระยาตอนล่าง เริ่มต้นที่จังหวัดชัยนาท อ่างทอง และพระนครศรีอยุธยา หลังเพิ่มปริมาณการระบายน้ำเขื่อนเจ้าพระยา โดยรับฟังสถานการณ์น้ำพื้นที่ลุ่มเจ้าพระยาตอนล่าง จากศูนย์บริหารจัดการน้ำส่วนหน้าในพื้นที่เสี่ยงอุทกภัยภาคกลาง ณ สำนักงานชลประทานที่ 12 อ.สรรพยา จังหวัดชัยนาท ภาพรวมปริมาณน้ำปี 2565 มากกว่า ปี 2564 ส่งผลให้การบริหารการระบายน้ำเจ้าพระยาต้องควบคุมความสมดุลไม่ให้กระทบพื้นที่อุทกภัยเป็นวงกว้างพล.อ.ประวิตร ได้ขอบคุณเจ้าหน้าที่จากทุกหน่วยงาน ที่สนับสนุนรับมือสถานการณ์น้ำและช่วยเหลือประชาชนที่ประสบอุทกภัยในพื้นที่ พร้อมทั้งสั่งการ สทนช. จังหวัด กรมชลประทาน กรมป้องกันและบรรเทาสาธารณภัย ร่วมกันปฏิบัติตาม 13 มาตรการรับมือฤดูฝน โดยขอให้พิจารณาเร่งเบี่ยงน้ำจากแม่น้ำป่าสัก เข้าคลองระพีพัฒน์ออกทะเลโดยตรง รวมทั้งขอให้หน่วงน้ำเหนือเขื่อนเจ้าพระยา ลงทุ่งรับน้ำในพื้นที่จังหวัดนครสวรรค์ และให้ผันน้ำเข้าทุ่งรับน้ำ 10 ทุ่งที่จัดเตรียมไว้ เพื่อลดปริมาณน้ำลงพื้นที่ภาคกลางตอนล่าง และขอให้เร่งระบายน้ำท่วมขังออกจากพื้นที่ชุมชน เพื่อบรรเทาความเดือดร้อนของประชาชน นอกจากนี้ให้ สทนช.เร่งขับเคลื่อนแผนป้องกันและแก้ปัญหาน้ำท่วมและน้ำแล้งไปในคราวเดียวกัน เพื่อเก็บกักน้ำไว้ทำการเกษตรในหน้าแล้ง พร้อมทั้งกำชับให้กรมชลประทานเร่งก่อสร้างคลองระบายน้ำหลากบางบาล - บางไทร ให้เร็วขึ้น เพื่อเพิ่มประสิทธิภาพการระบายน้ำจังหวัดพระนครศรีอยุธยา ให้เป็นรูปธรรมโดยเร็ว พร้อมทั้งขอให้กระทรวงมหาดไทย กระทรวงเกษตรและสหกรณ์ และกระทรวงคมนาคม พิจารณามาตรการช่วยเหลือประชาชนที่ได้รับผลกระทบให้ทั่วถึง